Diari Oficial de la Generalitat Valenciana


Sumari del DOGV 4706, del 05-03-2004 (2004/988)

ORDRE de 29 de desembre de 2003, de la Conselleria d'Economia, Hisenda i Ocupació, per la qual es convoquen les ajudes del Programa de Foment del Desenvolupament Local i Pactes per a l'Ocupació per a l'exercici 2004.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4706

Data del DOGV
:   05-03-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/988


Data del document
:   29-12-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * desenvolupament rural
    * iniciativa local d'ocupació
    * ajuda pública
    * suport econòmic
    * administració local
    * ajuda a l'ocupació

ORDRE de 29 de desembre de 2003, de la Conselleria d'Economia, Hisenda i Ocupació, per la qual es convoquen les ajudes del Programa de Foment del Desenvolupament Local i Pactes per a l'Ocupació per a l'exercici 2004. [2004/X988]
  
El Reial Decret 2.673/1998, d'11 de desembre (BOE de 29 de desembre), traspassa a la Comunitat Valenciana, amb efectes d'1 de gener de 1999, les funcions i els servicis que en matèria de treball, ocupació i formació realitzava l'Institut Nacional d'Ocupació.
  
La Llei 3/2000, de 17 d'abril (DOGV núm. 3737, de 26 d'abril), de creació del Servici Valencià d'Ocupació i Formació (SERVEF), atribueix les competències de gestió de les polítiques actives d'ocupació transferides per l'Institut Nacional d'Ocupació al citat organisme autònom.
  
Entre les funcions de gestió i de control assumides en virtut de l'esmentat Reial Decret, s'hi troben les referides a les subvencions públiques per al foment del desenvolupament local, regulades per l'Ordre de 15 de juliol de 1999, del Ministeri de Treball i Afers Socials (BOE de 31 de juliol).
  
La disposició addicional primera de la citada Ordre de 15 de juliol de 1999 estableix que les comunitats autònomes que hagen assumit els traspassos de servicis en matèria de gestió de programes d'ocupació podran adaptar-los a les especialitats que es deriven de l'organització. Així, fruit d'aquesta adaptació, i com a novetat l'any 2004, es crea el paper de l'agent d'Ocupació que adquireix una preponderància de primer ordre. Podria situar-se, parlant en termes esquemàtics, com a interlocutor de dos grans col·lectius: l'empresariat d'una zona i l'administració pública en qualsevol dels seus graus de representació.
  
Efectivament, és en l'àmbit local on es troben les majors possibilitats de detecció de l'existència d'espais productius no explotats, susceptibles de generar llocs de treball per mitjà de la creació de noves empreses. Per això, les corporacions locals necessiten dotar-se de tècnics de foment d'ocupació que integren el conjunt de forces endògenes amb les intervencions específiques en matèria de desenvolupament.
  
Per a aquest fi, en congruència amb la finalitat d'aquesta norma, es pretenen potenciar les funcions dels agents d'Ocupació i Desenvolupament Local que avançaran des de l'assessorament a l'ocupació fins a la participació en la gestió dels programes. Per a això es dotarà aquestos professionals de ferramentes que els ajuden a realitzar el seu treball, entre les quals destaquen la utilització de mitjans telemàtics, i a coordinar-ho amb la resta de professionals que operen a la mateixa comarca per mitjà de la Xarxa d'Agents d'Ocupació i Desenvolupament Local de la Comunitat Valenciana.
  
Aquesta Xarxa, que opera en un entorn virtual, permetrà la sincronització de totes les agències de Desenvolupament Local de cada comarca per a coordinar projectes comuns; cooperar amb vista a l'intercanvi d'informació, de coneixements, d'experiències i de metodologies de desenvolupament local; completar les deficiències que puguen existir en aquestes agències amb la posada en comú de recursos; elaborar estratègies de desenvolupament comarcal, tot participant-hi, i constituir un equip multidisciplinar que permeta que cada agent aporte la seua experiència per tractar de resoldre junts problemes i qüestions comunes.
  
Així, la present convocatòria de subvencions estableix en el títol I les disposicions comunes de les distintes modalitats d'ajudes de Foment del Desenvolupament Local i Pactes per a l'Ocupació.
  
En el títol II es regulen les subvencions adreçades al foment del desenvolupament local, amb els següents apartats:
  
1. Contractació d'agents d'Ocupació i Desenvolupament Local, on s'inclou, com a annex, un procés de selecció d'aquest personal.
  
2. Subvencions per a la formació dels agents d'Ocupació i Desenvolupament Local. Amb aquesta ajuda, el SERVEF dóna suport a la formació i l'actualització permanent dels coneixements dels agents d'Ocupació i Desenvolupament Local.
  
En el títol III es regulen les ajudes adreçades a donar suport als pactes territorials per a l'Ocupació, una mesura a favor de l'ocupació proposada per la Comissió Europea, amb l'objectiu d'aconseguir una àmplia col·laboració d'àmbit local que permeta descobrir les dificultats i les perspectives dels agents territorials amb responsabilitats en matèria d'ocupació (corporacions locals, associacions empresarials, sindicals i agents socials en general), així com mobilitzar tots els recursos disponibles per a aconseguir una major coordinació de les mesures a favor de l'ocupació.
  
En virtut d'això, en ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
TÍTOL I
  
Disposicions comunes
  
CAPÍTOL I
  
Disposicions generals
  
Article 1. Objecte i àmbit
  
La present Ordre té com a objecte promoure mesures, de la naturalesa jurídica de subvencions públiques, per a donar suport a les corporacions locals i als agents socials que realitzen estratègies per a la creació de llocs de treball de caràcter local en l'àmbit de la Comunitat Valenciana, per mitjà de la concessió d'ajudes i de subvencions a càrrec dels pressupostos de la Generalitat Valenciana per a l'exercici de 2004. En concret, seran objecte de les subvencions regulades en la present Ordre:
  
a) El finançament de les despeses derivades de la contractació i de la formació d'agents d'Ocupació i Desenvolupament Local.
  
b) El suport als pactes territorials per a l'Ocupació que se subscriguen a la Comunitat Valenciana per a la realització d'actuacions coordinades en matèria de foment de l'ocupació.
  
Article 2. Beneficiaris de les subvencions
  
Podran ser beneficiàries de les subvencions regulades en la present Ordre:
  
a) Les corporacions locals o les entitats dependents d'aquestes o vinculades a elles.
  
b) Les entitats públiques o els consorcis de caràcter públic que subscriguen pactes territorials per a l'Ocupació per mitjà de convenis de col·laboració amb la Conselleria d'Economia, Hisenda i Ocupació o el SERVEF, sempre que realitzen les actuacions i reunisquen els requisits establits en la present Ordre.
  
Article 3. Obligacions dels beneficiaris
  
Amb independència de les obligacions específiques previstes per a cada programa en aquesta convocatòria de subvencions i de les que expressament s'arrepleguen en la resolució de concessió, són exigibles les següents obligacions genèriques:
  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.
  
b) Justificar davant el SERVEF la realització de l'activitat o l'adopció del comportament, així com el compliment dels requisits i de les condicions que determinen la concessió o el gaudi de la subvenció.
  
c) Comunicar al SERVEF l'obtenció d'altres subvencions o ajudes per a la mateixa finalitat procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció, la qual cosa podrà donar lloc a la modificació de la resolució de concessió.
  
d) Facilitar totes les dades i la informació, en qüestions relacionades amb les subvencions concedides, que siguen requerides pel SERVEF.
  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat Valenciana i, si és procedent, dels òrgans competents del Fons Social Europeu en relació amb les subvencions concedides.
  
f) Obligació de justificar, si és procedent, la subvenció de l'any anterior.
  
CAPÍTOL II
  
Procediment general per a la concessió de les ajudes
  
Article 4. Presentació de sol·licituds
  
1. Les sol·licituds per a l'obtenció de les ajudes regulades en la present Ordre hauran d'adreçar-se al Servici Valencià d'Ocupació i Formació (SERVEF), i es presentaran, en imprés model normalitzat, en les corresponents direccions territorials d'Ocupació del SERVEF o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació per mitjà del corresponent registre telemàtic que es cree a aquest efecte, d'acord amb l'article 38.9 de la citada Llei. No obstant això, i sense perjuí del que es disposa anteriorment, les sol·licituds per a l'obtenció de les ajudes als pactes territorials per a l'Ocupació, previstes en el títol III, es presentaran preferentment en l'Àrea de Foment de l'Ocupació de la Direcció General del SERVEF.
  
2. Quan la sol·licitud no reunisca els requisits establits en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en la present Ordre, o no s'hi adjunte la documentació que, d'acord amb aquesta, resulte exigible, de conformitat amb el que preveu l'article 71 de la citada Llei 30/1992, en la redacció donada per la Llei 4/1999, de 13 de gener, es requerirà l'entitat sol·licitant perquè en el termini de 10 dies esmene la falta o acompanye els documents preceptius, amb indicació que si així no ho fera, es tindrà per desistida la petició, prèvia resolució que haurà de ser dictada en els termes previstos en l'article 42 de la mateixa Llei.
  
Article 5. Documentació que cal presentar
  
1. Les sol·licituds presentades d'acord amb el que estableix l'article 4 de la present Ordre, hauran d'anar acompanyades, amb caràcter general, de la següent documentació:
  
a) Memòria de l'actuació que ha de realitzar l'entitat beneficiària, en la qual es detallaran els projectes o les actuacions per a les quals se sol·licita l'ajuda, així com els altres aspectes especificats per a cada programa en la present Ordre.
  
b) Certificat de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.
  
c) Certificat del secretari de la corporació local, o òrgan equivalent, en què conste la disposició de finançament per a costejar la part no subvencionada pel SERVEF.
  
d) Dades de domiciliació bancària segons model facilitat a aquest efecte (fitxa de manteniment de tercers), excepte si s'han presentat amb anterioritat davant el SERVEF i no han experimentat variació; en aquest cas s'indicarà el compte en què es practicarà l'ingrés.
  
e) Declaració de l'entitat sol·licitant que no ha percebut cap ajuda que puga concórrer amb el que estableix aquesta norma o, en cas de percepció, especificació de les ajudes rebudes i la quantitat d'aquestes.
  
2. Si l'entitat sol·licitant és una entitat pública o un consorci de caràcter públic que ha subscrit un pacte territorial per a l'Ocupació amb la Conselleria d'Economia, Hisenda i Ocupació, a més haurà d'adjuntar:
  
a) Fotocòpia compulsada del DNI de la persona que, en nom i en representació de l'entitat, sol·licita la concessió de la subvenció, i mandat o poder de representació per a actuar en nom i en representació d'aquesta.
  
b) Si és procedent, documentació acreditativa de trobar-se la persona sol·licitant al corrent en el compliment de les obligacions tributàries i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV 21 de juny de 1996), la validesa de la qual haurà d'estendre's a la data d'acabament del termini de presentació de sol·licituds o a la de l'atorgament de l'ajuda, en el cas que aquesta fóra anterior.
  
Article 6. Tramitació
  
1. Les ajudes s'atorgaran fins a exhaurir el crèdit disponible, segons l'ordre en què la sol·licitud haja tingut entrada en qualsevol dels registres d'entrada del SERVEF, sempre que es complisquen els requisits exigits en aquesta ordre i s'hi adjunte la totalitat de la documentació establida tant en l'article anterior com l'especificada per a cada tipus de subvenció.
  
2. A diferència del que s'assenyala anteriorment, les ajudes a la formació dels agents d'Ocupació establides en el capítol III, títol II d'aquesta ordre, seran concedides per mitjà de concurrència competitiva, entenent per això aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, d'aquestes sol·licituds entre si, d'acord amb els criteris establits en la present convocatòria, i s'hi tindran en compte les sol·licituds a què s'haja atorgat major valoració fins que s'exhaurisca el crèdit pressupostari.
  
3. El SERVEF, per mitjà de l'Àrea de Foment d'Ocupació o dels servicis territorials de Foment, si és procedent, podrà demanar de la persona sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
Article 7. Resolució i recursos
  
1. La competència per a conéixer i resoldre sobre les sol·licituds formulades correspon a la directora general del SERVEF.
  
2. El termini màxim per a resoldre i notificar la resolució procedent serà de tres mesos comptadors des de la presentació de la sol·licitud en qualsevol dels registres d'entrada del SERVEF, en el cas que aquesta s'efectuara una vegada publicada l'ordre per la qual es dóna publicitat a les línies de crèdit i a l'import global màxim adreçat a la concessió d'ajudes previstes en la present convocatòria. En cas contrari, el termini s'iniciarà a partir del dia següent de la publicació.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada, de conformitat amb el que preveu l'article 42 de la Llei 30/1992, ja citada.
  
4. La resolució de concessió de les ajudes fixarà expressament la quantitat concedida i incorporarà, si és procedent, les condicions, les obligacions i les determinacions accessòries a les quals haja de subjectar-se l'entitat beneficiària d'aquesta, amb notificació a les persones interessades en els termes previstos en l'article 58 de la Llei 30/1992, abans esmentada.
  
5. Si amb posterioritat a la resolució de les ajudes, i una vegada exhaurida la dotació inicial, es produïren minoracions en les ajudes concedides com a conseqüència de l'alteració de les circumstàncies dels projectes aprovats, com ara l'incompliment de condicions i de terminis establits en la resolució, la falta de justificació de les despeses realitzades o d'altres circumstàncies, i es generara així un crèdit disponible, aquest crèdit podrà ser utilitzat per a la mateixa línia en aquelles sol·licituds que, tot i complir tots els requisits, van ser valorades positivament i no van poder ser ateses per falta de disponibilitat pressupostària.
  
6. Les resolucions que es dicten a l'empara de la present Ordre esgotaran la via administrativa, i contra aquestes podrà interposar-s'hi recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercitar, si escau, qualsevol altre que consideren procedent.
  
7. Davant de la desestimació per silenci administratiu podrà interposar-se, contra l'acte presumpte, idèntic recurs en el termini de sis mesos comptadors des que haguera finalitzat el termini que per a dictar i notificar la resolució expressa s'esmenta en el número 2 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Resolució de pagament i resolució d'incidències
  
Per delegació de la directora general del SERVEF, l'òrgan competent per a efectuar el reconeixement d'obligacions i la proposta de pagament de la subvenció, i per a resoldre les incidències produïdes amb posterioritat a la concessió de les ajudes, com ara pròrroga de terminis, modificacions justificades del projecte inicial o qualsevol variació de les condicions particulars de la concessió, serà el director territorial d'Ocupació del SERVEF corresponent, excepte per a les ajudes als pactes territorials per a l'Ocupació, regulades en el títol III de la present Ordre, en les quals l'òrgan competent serà el director general d'Ocupació i Inserció Laboral.
  
Article 9. Seguiment i control de les ajudes
  
1. Correspondrà a la Direcció General del SERVEF, per si mateixa o per mitjà de les direccions territorials d'Ocupació del SERVEF, portar a terme la funció de control de les subvencions concedides, així com l'avaluació i el seguiment dels programes regulats en aquesta ordre.
  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers i la col·laboració en el marc que procedisca amb la Inspecció de Treball i Seguretat Social.
  
3. A efectes de difusió pública, en el cas de cofinançament pel Fons Social Europeu, seran objecte de publicitat les actuacions d'acord amb el que disposa el Reglament 1.159/2000, de 30 de maig (DOCE L 130, de 31 de maig de 2000), de la Comissió, sobre informació i publicació de les intervencions cofinançades pels fons estructurals.
  
4. En la concessió de futures ajudes de programes de Foment d'Ocupació s'hi tindrà en compte el grau de compliment de les actuacions programades.
  
Article 10. Concurrència de subvencions
  
1. L'import de les ajudes o de les subvencions regulades en la present Ordre no podrà ser, en cap cas, d'una quantitat que, aïlladament o en concurrència amb subvencions o ajudes d'unes altres administracions públiques, o d'uns altres ens públics o privats, nacionals o internacionals, supere el cost de l'activitat que ha de desenvolupar la persona beneficiària.
  
2. En el cas de les ajudes a la contractació d'agents d'Ocupació i Desenvolupament Local, regulades en el títol II, capítol II, no podran superar-se, aïlladament o en concurrència amb subvencions o ajudes concedides per unes altres administracions públiques o ens públics o privats, el 80% del cost de l'activitat subvencionada.
  
Article 11. Modificació de la subvenció i incompliment
  
1. Tota alteració de les condicions tingudes en compte per a la concessió i, si és procedent, l'obtenció amb posterioritat a la presentació de la sol·licitud d'altres ajudes públiques o privades que, en conjunt, superen el cost de l'activitat que haja de desenvolupar la persona beneficiària, podran donar lloc a la modificació o a la minoració de la subvenció concedida.
  
2. L'incompliment del que estableix la present Ordre, o la resolució de concessió de la subvenció, podran originar, a la vista de la naturalesa i les causes de l'incompliment, la minoració de l'ajuda o el reintegrament total o parcial de les quantitats que s'hagueren rebut i l'exigència de l'interés de demora des del moment del pagament de la subvenció, sense perjuí de la possible qualificació de l'incompliment com a infracció administrativa objecte de sanció. En la tramitació del procediment es garantirà, en tot cas, el dret de la persona interessada a l'audiència.
  
Article 12. Avaluació de les actuacions subvencionades
  
Una vegada finalitzat l'exercici pressupostari, l'entitat beneficiària està obligada a facilitar tota la informació que siga necessària i en la forma que es determine per la Direcció General del SERVEF, a fi de realitzar l'avaluació dels objectius aconseguits com a conseqüència de les activitats subvencionades.
  
TÍTOL II
  
Subvencions per al foment de l'ocupació
  
en l'entorn local
  
CAPÍTOL I
  
Disposicions generals
  
Article 13. Beneficiaris
  
Podran ser beneficiàries de les subvencions previstes en aquest títol les corporacions locals o les entitats dependents d'aquestes o vinculades que realitzen actuacions adreçades a promoure la generació d'ocupació en l'entorn local, d'acord amb el que disposa el present títol.
  
Article 14. Termini de presentació de sol·licituds
  
1. El termini de presentació de sol·licituds corresponents a les noves contractacions d'agents d'Ocupació i Desenvolupament Local, comprendrà des de l'endemà de la publicació de la present Ordre en el Diari Oficial de la Generalitat Valenciana fins al 30 d'abril de 2004.
  
2. En el cas de presentació de sol·licituds per a les ajudes a la formació dels agents d'Ocupació i Desenvolupament Local previstes en el capítol III del present títol, el termini serà d'un mes des de l'endemà de la publicació de la present Ordre en el Diari Oficial de la Generalitat Valenciana, per a realitzar l'acció formativa l'any 2004.
  
Article 15. Termini de justificació
  
La justificació haurà de realitzar-se en el termini que s'especifique per a cada programa o en la resolució de concessió.
  
CAPÍTOL II
  
Contractació d'agents d'Ocupació i Desenvolupament Local
  
Article 16. Agents d'Ocupació i Desenvolupament Local
  
1. Els agents d'Ocupació i Desenvolupament Local es configuren com a personal treballador de les corporacions locals o les entitats dependents d'una administració local o vinculades a ella, que tenen com a missió principal col·laborar en la promoció i la implantació de polítiques actives d'ocupació orientades a la generació d'activitat empresarial, i es durà a terme aquesta col·laboració en el marc d'actuació conjunta i acordada entre l'entitat contractant i el SERVEF.
  
2. La contractació dels agents d'Ocupació i Desenvolupament Local es realitzarà per les corporacions locals o les entitats dependents o vinculades a una administració local, i els costos laborals seran subvencionats pel SERVEF d'acord amb el que preveu aquesta ordre.
  
Article 17. Funcions dels agents d'Ocupació i Desenvolupament Local
  
1. Els agents d'Ocupació i Desenvolupament Local realitzaran les següents funcions:
  
a) Prospecció de recursos ociosos o infrautilitzats de projectes empresarials de promoció econòmica local i iniciatives innovadores per a la generació d'ocupació en l'àmbit local, que identifiquen noves activitats econòmiques i possibles emprenedors.
  
b) Difusió i estímul de les potencials oportunitats de creació d'activitat entre persones desocupades, promotors, emprenedors i institucions col·laboradores.
  
c) Acompanyament tècnic en la iniciació de projectes empresarials per a la consolidació d'empreses generadores de noves ocupacions, tot assessorant i informant sobre la viabilitat tècnica, econòmica i financera i, en general, sobre els plans de llançaments de les empreses.
  
d) Suport a promotors de les empreses, una vegada constituïdes aquestes, tot acompanyant-los tècnicament durant les primeres etapes de funcionament per mitjà de l'aplicació de tècniques de consultoria en gestió empresarial i assistència en els processos formatius adequats per a coadjuvar a la bona marxa de les empreses creades.
  
e) Qualsevol altra que contribuïsca a garantir la missió principal enunciada en l'article anterior.
  
2. Així mateix, podran promoure i potenciar els programes de Foment d'Ocupació en el respectiu àmbit local, en col·laboració amb el SERVEF.
  
Article 18. Documentació especifica
  
La memòria que, d'acord amb l'article 5.1.a) d'aquesta ordre, han de presentar les entitats sol·licitants haurà de contenir els següents punts:
  
1. Definició del projecte global.
  
2. Fases de desenvolupament del projecte.
  
3. Objectius operatius de cada fase i temps previst d'execució.
  
4. Instruments i infraestructura que es posseeix per a la posada en pràctica.
  
5. Nombre d'agents d'Ocupació i Desenvolupament Local que calga contractar.
  
6. Accions i activitats que hagen de desenvolupar els agents, entre les assenyalades en l'article anterior.
  
7. Temps previst per a la realització del projecte i duració prevista dels contractes
  
8. Costos laborals totals anuals dels contractes.
  
9. Pla d'adaptació dels agents al lloc de treball.
  
Article 19. Selecció i contractació dels agents d'Ocupació i Desenvolupament Local
  
1. Els agents d'Ocupació i Desenvolupament Local se seleccionaran conjuntament entre el SERVEF i l'entitat beneficiària de la subvenció. Aquesta presentarà davant el corresponent centre SERVEF d'Ocupació una oferta de treball per a la recerca de candidats entre persones desocupades que hagen superat amb èxit el segon o el primer cicle d'educació universitària. En la selecció es valorarà l'experiència professional, així com els coneixements extraacadèmics adquirits en cursos monogràfics de desenvolupament local o de promoció de projectes d'ocupació. Per a l'efectiu compliment d'aquest article, s'hi tindran en compte les normes que s'adjunten com a annex a aquesta ordre.
  
2. En el cas de no haver-hi candidats idonis entre les persones desocupades inscrites, l'entitat podrà realitzar la contractació directament prèvia comprovació per part del SERVEF de la idoneïtat del candidat, i s'hi tindrà en compte el procediment per a la selecció d'agents d'Ocupació i Desenvolupament Local determinat en l'annex d'aquesta ordre.
  
3. Els agents seleccionats seran contractats a temps complet per la corporació local o l'entitat dependent per mitjà de la modalitat contractual més adequada, d'acord amb la normativa vigent.
  
Article 20. Baixes i substitucions dels AEDL
  
1. Quan, per qualsevol causa, es rescindisca el contracte de treball d'un AEDL abans de l'acabament d'aquest, únicament podrà ser substituït per la corporació local o l'entitat beneficiària si es compleixen els següents requisits:
  
a) Comunicació de la baixa del AEDL al Servici Territorial de Foment de la direcció territorial d'Ocupació del SERVEF corresponent, en el termini d'un mes a partir del cessament, on es posen de manifest les causes.
  
b) En aquest mateix termini, presentació, si és procedent, d'una nova memòria-projecte amb les actualitzacions i les modificacions que puguen suposar el canvi d'agent.
  
c) Pel que fa al procés de selecció, i amb la finalitat d'aprofitar al màxim la selecció realitzada al seu moment, podrà ser contractat, prèvia autorització del director territorial d'Ocupació del SERVEF corresponent, el candidat disponible en aquest moment que haguera superat amb la millor puntuació el procés selectiu, sempre que no haja transcorregut més d'un any des de la realització d'aquest. En el cas contrari, haurà de dur-se a terme un nou procés de selecció.
  
2. Quan el contracte d'un AEDL se suspenga a causa de situacions d'incapacitat temporal, maternitat, etc., la corporació local o l'entitat beneficiària podrà contractar un altre AEDL per a substituir-lo, dins del període subvencionat, prèvia comunicació al servici territorial de Foment corresponent.
  
En aquestos casos, l'AEDL interí haurà de tenir un perfil semblant al substituït i provindrà del procés selectiu portat a terme per a la cobertura del contracte subvencionat, d'acord amb l'ordre de puntuació establit en aquest, sempre que no haja transcorregut més d'un any des de la realització.
  
Article 21. Quantitat i duració de la subvenció
  
1. El SERVEF pagarà fins el 80% dels costos laborals totals de l'agent d'Ocupació i Desenvolupament Local, inclosa la cotització empresarial a la Seguretat Social, per tots els conceptes, amb un màxim de 27.045,54 euros a l'any per cada contractació subvencionada.
  
2. La subvenció del SERVEF per cada agent d'Ocupació i Desenvolupament Local es concedirà per un període d'un any, i es podrà prorrogar per períodes anuals amb un màxim total de quatre anys.
  
3. Transcorreguda aquesta durada màxima, la contractació del mateix agent per la mateixa corporació local o entitat beneficiària no podrà ser subvencionada pel SERVEF.
  
Article 22. Adaptació inicial dels agents als llocs de treball
  
1. Les corporacions locals o les entitats dependents d'aquestes o vinculades a elles garantiran l'adaptació dels agents als seus llocs de treball per mitjà de la impartició de la metodologia i de totes les tècniques que siguen necessàries per al millor desenvolupament de les seues funcions.
  
2. El SERVEF podrà comprovar la idoneïtat dels esmentats processos d'adaptació.
  
Article 23. Liquidació de la subvenció
  
1. La liquidació de la subvenció estarà condicionada a la presentació, per part dels beneficiaris d'aquesta, en el termini d'un mes des de l'inici de la relació laboral, dels contractes de treball comunicats al SERVEF o, si és procedent, la còpia del contracte firmat per les parts junt amb el justificant de la comunicació telemàtica i l'alta del personal treballador en la Seguretat Social, i com a data límit el 20 de novembre de 2004.
  
2. Una vegada rebuda la documentació en forma, es realitzarà el pagament de la subvenció per contractació d'agents d'Ocupació i Desenvolupament Local d'una sola vegada per la quantitat corresponent a un any.
  
Article 24. Pròrroga de la subvenció
  
1. Les entitats beneficiàries podran sol·licitar del SERVEF la pròrroga de la subvenció concedida per cada agent contractat, durant el mes desé del contracte o de la pròrroga d'aquest, i acompanyaran al model de sol·licitud normalitzat els següents documents:
  
a) Informe sobre l'activitat realitzada per cada agent d'Ocupació i Desenvolupament Local.
  
b) Certificat de l'òrgan competent en què conste la disposició de finançament per a costejar la part no subvencionada pel SERVEF.
  
c) Declaració que no s'han rebut ajudes que puguen concórrer amb el que estableix aquesta ordre o, en cas de percepció, especificació de les ajudes rebudes i la quantitat d'aquestes.
  
2. La concessió d'aquesta estarà condicionada al fet que, segons el parer de la Direcció General del SERVEF, s'acredite prou el compliment dels objectius assenyalats en la memòria-projecte.
  
3. En el cas de presentar la sol·licitud de pròrroga amb posterioritat al termini assenyalat, es detrauria de la subvenció que s'haja de concedir la quantitat corresponent al nombre de dies que haja originat el retard.
  
4. El pagament estarà condicionat a la justificació de la despesa del període anual anterior, d'acord amb el que assenyala l'article següent, i es reintegraran, si és procedent, els fons no utilitzats.
  
Article 25. Obligacions dels beneficiaris
  
Sense perjuí de les obligacions establides amb caràcter general en l'article 3 de la present Ordre, les entitats beneficiàries de les subvencions a què es refereix aquest capítol queden obligades a presentar davant el SERVEF, per mitjà de la corresponent direcció territorial d'Ocupació, en el termini de dos mesos des de l'acabament de cada període anual subvencionat, els següents documents:
  
a) Dues fotocòpies acarades de les nòmines pagades als treballadors contractats i documents de cotització corresponents (models TC1 i TC2).
  
b) Informe anual sobre l'activitat realitzada pels agents d'Ocupació i Desenvolupament Local, on s'especifiquen els èxits aconseguits, degudament quantificats, en relació amb els objectius que es pretenien en la memòria projecte.
  
CAPÍTOL III
  
Subvencions a la formació dels agents
  
d'Ocupació i Desenvolupament Local
  
Article 26. Accions susceptibles de suport
  
Les corporacions locals o les entitats dependents d'aquestes o vinculades a elles podran ser beneficiàries d'una subvenció per a finançar parcialment els costos de formació i d'actualització permanent dels seus agents d'Ocupació i Desenvolupament Local. A aquestos efectes, el SERVEF organitzarà, amb mitjans propis o aliens, les actuacions necessàries.
  
Article 27. Comissió i criteris de valoració de les sol·licituds
  
1. Per a donar compliment al que estableix l'article 6.2 de la present Ordre, una comissió de valoració formada pel cap de l'Àrea de Foment d'Ocupació, o persona en qui delegue, i els caps dels servicis territorials de Foment i un cap del Servici de l'Àrea de Foment d'Ocupació, qui actuarà com a secretari, o persones en les quals aquestos deleguen, procedirà a l'avaluació de les sol·licituds presentades i estendran l'acta corresponent.
  
2. Aquesta Comissió de Valoració, en tant que òrgan col·legiat, s'ajustarà en el funcionament al règim establit per aquestos en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les sol·licituds presentades segons el que estableix l'article 4 de la present Ordre, tenint en compte el límit de places oferides per a la realització de cursos, es valoraran d'acord amb els següents criteris:
  
a) Amb caràcter prioritari però no excloent, que els costos salarials del contracte de l'AEDL per al qual se sol·licita subvenció per formació haja sigut subvencionat prèviament pel SERVEF.
  
b) La falta d'obtenció per l'entitat sol·licitant de subvencions per aquest concepte l'any immediatament anterior.
  
c) L'assistència d'agents d'Ocupació i Desenvolupament Local del nombre més gran de comarques possible.
  
d) La menor antiguitat de l'AEDL en l'acompliment del seu lloc de treball.
  
4. Una vegada valorades les sol·licituds, es concedirà l'ajuda i es notificarà a les entitats seleccionades a l'efecte de procedir, dins del termini que s'establisca, a la inscripció en el curs corresponent.
  
Article 28. Quantitat i liquidació de les ajudes
  
La quantitat total de la subvenció concedida podrà ascendir fins a un màxim del 80% del cost de matrícula del curs i es pagarà d'una sola vegada en presentar, amb caràcter previ al pagament de la subvenció, a més de la documentació exigida amb caràcter general en l'article 5 d'aquesta ordre, el document de matrícula en qualsevol dels cursos específics de formació organitzats o autoritzats pel SERVEF.
  
La documentació anteriorment citada s'haurà de presentar com a data límit el 20 de novembre de 2004.
  
Article 29. Obligacions específiques dels beneficiaris
  
Sense perjuí de les obligacions establides, amb caràcter general, en l'article 3 d'aquesta ordre, i una vegada finalitzat el curs organitzat pel SERVEF, l'entitat beneficiària haurà de remetre a l'Àrea de Foment d'Ocupació del SERVEF el títol o el certificat d'aprofitament del curs.
  
TÍTOL III
  
Suport als pactes territorials per a l'Ocupació
  
Article 30. Objecte i beneficiaris
  
L'objecte d'aquestes ajudes és activar el procés de desenvolupament local en el qual els agents interessats col·laboren i es comprometen a valorar el potencial comarcal de creació d'ocupació. Per aquest motiu es mobilitzaran tots els recursos disponibles per aconseguir una estratègia acceptada per tots els agents implicats i es formalitzarà per mitjà d'un pacte territorial per a l'Ocupació mitjançant convenis de col·laboració amb la Conselleria d'Economia, Hisenda i Ocupació.
  
Per a això es podran concedir subvencions, una vegada subscrit el pacte territorial per a l'Ocupació, per a finançar, parcialment, les despeses de manteniment, de funcionament i d'actuacions de les organitzacions que donen suport a aquestos pactes, sempre que realitzen actuacions adreçades a promoure la generació d'ocupació en l'entorn local, d'acord amb el que disposa el present títol. Entre aquestes despeses s'hi podran incloure despeses de personal, d'assistències tècniques, de realització de seminaris, de lloguers de locals i d'equips, de dietes i despeses de desplaçament, despeses de publicitat i despeses corrents, produïdes des de l'1 de gener de 2004, sempre que s'adrecen a les actuacions pròpies del pacte, d'on queden excloses les inversions en immobilitzat.
  
Article 31. Documentació específica que cal presentar
  
A més de la documentació establida amb caràcter general en l'article 5 d'aquesta ordre, l'entitat sol·licitant haurà d'acompanyar còpia del pacte territorial per a l'Ocupació referit en l'article anterior.
  
Article 32. Quantitat i liquidació de les ajudes
  
1. L'import de les ajudes no podrà superar el 80% dels costos de manteniment i de funcionament.
  
2. El pagament de la subvenció a l'entitat beneficiària es lliurarà una vegada haja justificat la realització de les accions subvencionades per mitjà de:
  
a) Una memòria d'activitats, acompanyada, si és procedent dels documents acreditatius de la realització d'aquestes.
  
b) Una memòria econòmica acompanyada de documents i de factures de les despeses efectuades.
  
c) Certificat de justificació de la despesa efectuada emesa pel secretari/interventor de l'entitat.
  
3. No obstant això, podran lliurar-se bestretes de la subvenció concedida pel límit màxim autoritzat en el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana o, si és procedent, pel límit màxim que autoritze la Llei de Pressupostos de la Generalitat Valenciana per a l'exercici 2004.
  
Article 33. Termini de presentació de sol·licituds.
  
Per a les ajudes als pactes territorials d'Ocupació previstes en el títol III de la present Ordre, el termini de presentació de sol·licituds comprendrà des de l'1 de gener fins al 30 de setembre de 2004.
  
Article 34. Termini de justificació
  
La justificació haurà de realitzar-se en el termini i la forma que especifique la resolució de concessió i, en tot cas, com a data límit fins al 20 de novembre de 2004.
  
DISPOSICIONS ADDICIONALS
  
Primera
  
1. La concessió de les ajudes previstes en aquesta ordre estarà condicionada a l'existència de crèdit adequat i suficient en els corresponents pressupostos de la Generalitat Valenciana.
  
2. En compliment del que preveu l'article 47.11 del Text Refós de la Llei d'Hisenda Pública Valenciana, i d'acord amb el que establisca la Llei de Pressupostos de la Generalitat Valenciana per a l'exercici 2004, per ordre de la Conselleria d'Economia, Hisenda i Ocupació es donarà publicitat a les línies de crèdit i a l'import global màxim adreçat a la concessió de les ajudes previstes en la present Ordre.
  
Segona
  
Els models normalitzats als quals s'al·ludeix en la present Ordre es troben a disposició de les entitats sol·licitants en l'adreça d'internet: http:/www.servef.es.
  
Tercera
  
Per a allò no establit expressament en la present convocatòria de subvencions, s'hi tindrà en compte allò que s'ha disposat per l'Ordre de 15 de juliol de 1999, del Ministeri de Treball i Afers Socials (BOE de 31 de juliol), que estableix les bases de concessió de subvencions publiques per l'Institut Nacional d'Ocupació per al foment del desenvolupament local.
  
Quarta
  
En el cas que els documents exigits ja estigueren en poder de qualsevol òrgan de l'administració actuant, la persona sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir a la persona sol·licitant que el presente o, si no n'hi ha, l'acreditació per uns altres mitjans dels requisits a què es refereix el document amb anterioritat a la formulació de la proposta de resolució, de conformitat amb l'article 71 de la Llei 30/1992.
  
DISPOSICIONS FINALS
  
Primera
  
Correspon a la directora general del SERVEF dictar les instruccions i adoptar les mesures que considere oportunes per al desenvolupament i l'aplicació de la present Ordre, així com per a regular la intervenció dels agents socials als efectes del que disposa aquesta, per mitjà dels òrgans de participació que es determinen. Es delega en la directora general del SERVEF la competència per a ampliar els terminis de justificacions, amb caràcter excepcional, quan hi concórreguen circumstàncies degudament motivades que impossibiliten la presentació en els terminis assenyalats.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Contra el present acte, que esgota la via administrativa, podran les persones interessades interposar-hi recurs contenciós administratiu en el termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant l'òrgan que ha dictat la present disposició en el termini d'un mes comptador des del dia següent de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això sense perjuí de la possibilitat que les persones interessades puguen exercitar, si escau, qualsevol altre que consideren procedent.
  
València, 29 de desembre de 2003
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX
  
Procediment per a la selecció d'agents d'Ocupació i Desenvolupament Local.
  
I. Requisits
  
La selecció dels AEDL es portarà a terme entre persones desocupades inscrites en els centres SERVEF d'Ocupació que hagen superat el segon o el primer cicle d'educació universitària.
  
- Situació de desocupació (concepte i acreditació): s'entén que la persona que pretén accedir a un lloc com a AEDL està desocupada quan no exerceix cap activitat per compte alié o per compte propi que done lloc a la seua inclusió en algun dels règims de la Seguretat Social o en col·legis professionals.
  
Haurà d'excloure's, per tant, del procés de selecció, les persones inscrites en els centres SERVEF d'Ocupació sota el concepte de «millor ocupació» i «pluriocupació».
  
L'acreditació de la condició de persona desocupada podrà realitzar-se per mitjà de:
  
- certificat del centre SERVEF,
  
- informe de vida laboral.
  
II. Procés de selecció
  
1. Oferta d'ocupació
  
Les corporacions locals o les entitats dependents d'aquestes o vinculades a elles que hagen formulat sol·licitud de subvenció per a la contractació d'agents d'Ocupació i Desenvolupament Local, hauran de sol·licitar oferta d'ocupació als centres SERVEF corresponents segons l'àmbit territorial, com a màxim, en el termini de 10 dies a partir de la data de notificació de la resolució de concessió de la subvenció.
  
Aquesta oferta haurà de contenir:
  
a) Condició de persona desocupada inscrita de les persones candidates.
  
b) Àmbit geogràfic de l'oferta.
  
c) Grau acadèmic (haver superat el segon o el primer cicle d'educació universitària).
  
d) Ocupació: agent d'Ocupació i Desenvolupament Local (CNO: 4403.156.2).
  
2. Convocatòria pública entre persones desocupades
  
Les convocatòries públiques per a la cobertura de vacants d'AEDL que, si és procedent, poden portar a terme les corporacions locals, hauran d'incloure entre els requisits dels aspirants, les condicions establides en l'article 19 d'aquesta ordre. En tot cas, prèviament es presentarà l'oferta d'ocupació assenyalada en l'apartat anterior.
  
3. Contractació pública subsidiària entre altres persones treballadores
  
Si una vegada portat a terme el procés d'oferta genèrica no hi ha candidats idonis entre les persones desocupades inscrites, podrà ser contractat per l'entitat local personal treballador que no reunisca el requisit d'estar desocupat, prèvia autorització pel SERVEF. En qualsevol cas, han d'haver superat el segon o el primer cicle d'educació universitària. L'entitat haurà de donar publicitat de la convocatòria d'ocupació per mitjançant qualsevol mitjà hàbil en Dret. Per a l'avaluació dels aspirants, s'hi aplicarà el barem previst en el present annex.
  
4. Comissió Mixta de Selecció
  
La Comissió Mixta de Selecció d'AEDL és un òrgan col·legiat que, participat per un representant designat per la corporació local o l'entitat dependent d'aquesta i pel cap/la cap del Servici Territorial de Foment de la corresponent direcció territorial d'Ocupació del SERVEF, que el presidirà, o funcionari/ària que aquest delegue, té per objecte seleccionar l'aspirant que serà contractat per la corporació local o l'entitat com a AEDL.
  
Ambdues parts podran estar acompanyades d'assessors o tècnics, amb veu però sense vot.
  
5. Fase de baremació
  
Una vegada rebut la llista de persones desocupades remeses pel centre SERVEF, producte de l'oferta genèrica presentada, la corporació local o l'entitat dependent d'aquesta o vinculada a ella procedirà, en el termini màxim de 15 dies, a l'avaluació dels aspirants que reunisquen els requisits assenyalats en l'apartat I d'aquest annex, d'acord amb el següent barem:
  
5.1. Barem d'aplicació al procediment selecció AEDL
  
Per fixar l'ordre de preferència en la borsa de treball per a la selecció d'agents d'Ocupació i Desenvolupament Local, s'hi valoraran els següents mèrits:
  
A) Titulació acadèmica
  
1. Tenint en compte la memòria-projecte presentada per l'entitat beneficiària de la subvenció, les titulacions acadèmiques dels AEDL que figuren en l'oferta es valoraran d'acord amb la següent escala:
  
a) Per a les funcions enunciades en l'article 17.1, les lletres c) i d) de l'Ordre, la possessió de títol acadèmic de Segon Cicle Universitari de Ciències Econòmiques, Empresarials, Direcció i Administració d'Empreses, Dret o semblants, i la possessió de títol de Primer Cicle Universitari de Ciències Econòmiques, Empresarials, Graduats Socials, Relacions Laborals i semblants, 1,5 punts.
  
b) En relació amb les funcions descrites en l'article 17.1 a) i b) de l'Ordre, la possessió de títol de Segon o Primer Cicle Universitari de Sociologia, Geografia, o semblants, enginyers agrònoms, enginyers tècnics agrícoles, enginyers tècnics o superiors industrials, 1,5 punts.
  
2. Així mateix, també s'hi valorarà qualsevol titulació acadèmica d'igual o superior grau a l'exigit per a accedir al lloc, i se n'exclourà la que va servir per a això, amb 1,50 punts. En aquest cas, només es puntuarà el títol o els títols de major grau, i s'entedran compreses en aquest aquelles altres titulacions necessàriament prèvies per a l'obtenció del de grau superior.
  
3. La puntuació màxima que es podrà obtenir en aquest apartat per tots els conceptes serà de 3 punts.
  
B) Experiència professional
  
L'experiència en l'acompliment de llocs amb funcions iguals o semblants, o amb graus de responsabilitat iguals o superiors, es valorarà en 0,1 punts cada mes complet de servicis com a agent d'Ocupació i Desenvolupament Local, i en 0,04 punts cada mes complet de servicis en llocs relacionats amb el lloc d'agent d'Ocupació i Desenvolupament Local, fins a un màxim de 6 punts.
  
C) Cursos de formació i mèrits específics
  
Els cursos de formació en matèries relacionades amb les funcions del lloc d'AEDL i d'altres mèrits específics es valoraran d'acord amb la següent escala i fins a un màxim de 4 punts:
  
1. Curs d'AEDL de 100 o més hores de duració impartit per una universitat: 2 punts.
  
2. Cursos monogràfics de Desenvolupament Local o promoció de projectes d'ocupació relacionats directament amb el lloc d'AEDL de 100 o més hores de duració: 1,5 punts.
  
3. Cursos monogràfics de Desenvolupament Local o promoció de projectes d'ocupació relacionats directament amb el lloc d'AEDL de 25 o més hores de duració: 0,50 punts.
  
4. Ponències i publicacions relacionades amb les funcions d'AEDL: 0,50 punts.
  
En aquest apartat no es puntuaran els cursos de valencià ni d'idiomes comunitaris. Tampoc es puntuaran els cursos d'una carrera acadèmica, els doctorats ni els d'instituts universitaris, quan aquestos formen part del pla d'estudis del centre.
  
D) Valencià
  
El coneixement del valencià es valorarà fins a un màxim de 3 punts prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb la següent escala:
  
1. Coneixement oral: 0,75 punts.
  
2. Coneixement elemental: 1 punt.
  
3. Grau mitjà: 2 punts.
  
4. Grau superior: 3 punts.
  
La valoració del coneixement del valencià s'efectuarà puntuant exclusivament el grau més alt obtingut.
  
E) Idiomes comunitaris
  
Fins a un màxim de dos punts, a raó de 0'40 punts per curs, o l'equivalència si es tracta de cicles, corresponent al títol expedit per la universitat o l'escola oficial d'idiomes. La puntuació màxima possible que es podrà obtenir en el present apartat serà de 2 punts.
  
La puntuació màxima que es podrà obtenir per tots els apartats serà de 18 punts.
  
5.2. La corporació local o l'entitat beneficiària estendrà l'acta del resultat de la baremació efectuada, comprensiva de la llista nominativa d'aspirants, ordenats de major a menor puntuació obtinguda. L'acta es publicarà al tauler d'anuncis i es remetrà còpia autenticada a la direcció territorial d'Ocupació del SERVEF corresponent, en un termini no superior a cinc dies, des de la data de l'acta. En el cas d'empat, prevaldrà la persona de major edat.
  
Les persones interessades tindran un termini de 10 dies des de la publicació al tauler d'anuncis per a reclamar davant l'entitat convocant sobre qualsevol de les dades que continga, la qual resoldrà sobre aquesta, i donarà compte de tot això a la corresponent direcció territorial d'Ocupació del SERVEF.
  
6. Fase d'entrevista
  
a) Una vegada rebuda l'acta de baremació a què es refereix el punt anterior, el Servici Territorial de Foment d'Ocupació concertarà amb la corporació local o l'entitat beneficiària de la subvenció la reunió de la Comissió Mixta creada a aquest efecte, per a la selecció de l'AEDL d'entre els aspirants prèviament baremats.
  
b) Per cada lloc d'AEDL que s'haja de cobrir, seran citats, amb caràcter general, a l'entrevista davant la Comissió Mixta, els quatre candidats millor classificats en la fase de baremació. Aquesta citació correspondrà efectuar-la a la corporació local o a l'entitat beneficiària de la subvenció, amb les garanties previstes en l'article 59.1 de la Llei 30/1992.
  
c) L'entrevista tindrà com a objectiu l'exposició i la defensa d'una memòria sobre el desenvolupament de les funcions com a AEDL. La citada memòria la presentarà el candidat davant la Comissió Mixta en el moment que determine el citat òrgan de selecció. En la fase d'entrevista es contrastarà l'adequació del perfil professional i les aptituds del candidat, així com les possibles iniciatives per al millor acompliment del lloc concret d'AEDL.
  
d) L'entrevista s'iniciarà amb l'explicació per part del president de la naturalesa jurídica del contracte que s'haja de formalitzar, i després el representant de la corporació o l'entitat tractarà sobre les condicions laborals del lloc de treball, com ara retribucions, jornada de treball, incompatibilitats, tasques, etc. Posteriorment s'entrevistarà a la persona candidata sobre la seua motivació i els coneixements del lloc.
  
e) Cada membre de la Comissió disposarà fins a un màxim de 9 punts que podrà adjudicar en aquesta fase per a cada candidat, distribuïts de la següent forma:
  
- Fins a 3 punts, per valorar l'adequació del candidat al perfil del lloc convocat.
  
- Fins a 4 punts, pels coneixements genèrics.
  
- Fins a 2 punts, pel coneixement de l'entorn.
  
La puntuació final de l'entrevista serà la mitjana aritmètica dels punts adjudicats per cada membre, i serà necessari un mínim de 5 punts.